钦定古今图书集成/明伦汇编/人事典/第077卷 > 册府元龟 > 《悲士不遇赋》司马迁
## 钦定古今图书集成/明伦汇编/人事典/第077卷 > 册府元龟 > 《悲士不遇赋》司马迁

“悲夫士生之不辰，愧顾影而独存。恒克己而复礼，惧
志行而无闻。谅才韪而世戾，将逮死而长勤。虽有形
而不彰，徒有能而不陈。何穷达之易惑，信美恶之难
分。时悠悠而荡荡，将遂屈而不伸。使公于公者，彼我
同兮，私于私者自相悲兮。天道微哉，吁嗟阔兮。人理
显然，相倾夺兮。好生恶死，才之鄙也；好贵夷贱，哲之”
乱也。昭昭洞达，胸中豁也；昏昏罔觉，内生毒也。我之
心矣，哲已能忖。我之言矣，哲已能选。没世无闻，古人
唯耻。朝闻夕死，孰云其否？逆顺还周，乍没乍起，无造
福先，无触祸始，委之自然，终归一矣。